tartuNLP/wikipedia-smugri-20251201 huggingface dataset:
Myskikurpitsa

Myskikurpitsa ("Cucurbita moschata") on kurkkukasveihin kuuluva köynnöskasvi. Sen hedelmiä käytetään ruoanlaitossa.
Myskikurpitsa on yksivuotinen köynnöskasvi, joka kasvaa 5 metriä pitkäksi. Sen kukat ovat joko hede- tai emikukkia, samassa kasviyksilössä kasvaa molempia. Hyönteiset hoitavat pölyttämisen. Lehdet ovat kooltaan noin 12–25 x 20–30 cm, viisikulmaiset tai viisihalkioiset. Hedelmän muoto, väri ja koko vaihtelevat suuresti.
Hedelmäliha on kirkkaan oranssia, ja sitä käytetään pastaan, risottoon, keittoihin ja leivontaan. Siemenet on helppo puhdistaa ja niitä syödään paahdettuina.
Valpolicella (viini)

Valpolicella-viinit ovat italialaisia punaviinejä, joita tuotetaan Valpolicellan alueella Veronan seudulla Venetossa Koillis-Italiassa. "Valpolicella Classico" -viinien tuotantoaluetta ovat Valpolicellan laaksot. "Valpolicella Valpantena" -viinit tuotetaan Valpantenan laaksossa. Valpolicella-viinejä tuotetaan kaikkiaan 74 neliökilometrin alueella. Viinit valmistetaan pääosin Corvina-, Corvinone-, Molinara- ja Rondinella-rypäleistä. 
Valpolicella-viiniluokat.
Laatuluokiteltuja ja nimisuojattuja Valpolicella-viinityyppejä ovat Valpolicella, Valpolicella Ripasso, Amarone della Valpolicella ja Recioto della Valpolicella. 
Laatuluokan "Valpolicella DOC" -viinejä tuotetaan vuosittain noin 16 miljoonaa litraa (vuonna 2014). Näiden viinien päärypäle on Corvina ja alkoholipitoisuus vähintään 11 prosenttia.
"Valpolicella Ripasso" on DOC-laatuluokan punaviini, joka jatkojalostetaan Valpolicella DOC -viinistä. Alkoholiprosentti nousee prosessissa vähintään 12,5:een. Ripasso-viiniä tuotetaan vuosittain noin 20 miljoonaa litraa (vuonna 2014).
"Amarone della Valpolicella DOCG" -punaviini valmistetaan kuivuneista rypäleistä. Sitä varastoidaan vähintään kaksi vuotta ennen myyntiä. Viiniä tuotetaan noin 10 miljoonaa litraa vuodessa (vuonna 2014).
"Recioto della Valpolicella DOCG" -viini on punaista kuohuviiniä tai punaviiniä. Sitä tuotetaan vain 0,2 miljoonaa litraa vuodessa.
Jarrudynamometri

Jarrudynamometri on kahdesta samaa nopeutta pyörivästä telaparista koostuva jarruvoiman testauslaite, jossa telaa pyörittävän moottorin vaihteisto on kytketty vipuvarren välityksellä vääntömomenttia mittaavaan anturiin. Vääntömomenttiarvo saadaan muunnettua pyöräkohtaisesti jarruvoimaksi (Newton) sekä puolten väliseksi jarruvoimaeroksi (%) jarrudynamometrin näyttölaitteelle. 
Jarrudynamometrillä tarkistetaan ajoneuvon jarrujärjestelmän toimivuus. Jarrudynamometria käytetään muun muassa ajoneuvojen määräaikaiskatsastuksissa katsastusasemilla. 
Katsastusasemilla käytetään yleisimmin 2-pyöräjarrudynamometriä, joka mahdollistaa jarrujen tarkistamisen akseli kerrallaan. Jarrudynamometri mittaa jarruvoiman kummaltakin pyörältä.
Nelipyöräjarrudynamometrillä voidaan mitata kaikkien pyörien jarruvoima samanaikaisesti.
Kallioimarrekasvit

Kallioimarrekasvit (Polypodiaceae) on sanikkaisiin kuuluva heimo, johon kuuluu pieniä ja keskikokoisia kasveja. Siihen kuuluu noin 1 200 lajia, jotka jaetaan 56 sukuun. Aikaisemmissa luokittelujärjestelmissä heimoon kuului yli 7 000 lajia, mutta tarkemmissa tutkimuksissa ne on jaettu muihin heimoihin. Kallioimarrekasvit on yksi epävarmimmin luokitelluista sanikkaisryhmistä.
Useimmat heimon jäsenet kasvavat tropiikissa ja subtropiikissa päällyskasveina. Niillä on juurenkaltainen tarttumavarsi, jonka pinnassa on tunnusomaisia suomuja. Lehtien alapinnalla on soikeita itiöpesäkkeitä.
Rohtoakaasia

Rohtoakaasia ("Senegalia catechu") on tropiikissa kasvava puu. Se on aikaisemmin luokiteltu "Acacia"-sukuun, eikä vuonna 2011 tapahtuneesta siirrosta "Senegalia"-sukuun ole täyttä yksimielisyyttä.
Rohtoakaasian lehdet koostuvat lukuisista pienistä lehdyköistä. Oksat ovat piikkisiä, ja kukinto on mimosamainen keltaisten pallojen löyhä terttu.
Puu voi kasvaa 10–20 metriä korkeaksi, ja sen rungosta tulee 50 cm paksu. Puusta saadaan tanniineja, joita käytetään rohtoina, väriaineina ja säilöntäaineina.
Väriainekäyttöä varten puu korjataan noin 30-vuotiaana, kuoritaan ja pilkotaan lastuiksi, joita keitetään vedessä kunnes väriaine irtoaa ja syntynyt liuos sakenee. Väriliuos kuivataan jauheeksi tai kiinteiksi kakkusiksi. Rohtoakaasia on ollut Intiassa tärkeä väriaine Suurmogulien valtakunnan ajoilta asti.
Ajovalojen suuntauslaite

Ajovalojen suuntauslaite on tarkastuslaite, jolla voidaan tarkistaa ajovalojen suuntaus sekä pysty- ja sivusuunnassa. Suuntauslaitetta käytetään muun muassa autokorjaamoissa ja katsastusasemilla. Suuntauslaite on useimmiten jalustalla varustettu ja lattialla liikuteltava.
Määräaikaiskatsastuksessa tarkistetaan ajovalojen suuntaus suuntauslaitteella. Väärin suunnatut ajovalot voivat aiheuttaa vaaratilanteen häikäisemällä vastaantulevan ajoneuvon kuljettajan.
Tanska lasten Eurovision laulukilpailussa

Tanska on osallistunut Lasten Eurovision laulukilpailuun kolme kertaa, ensimmäisen kerran vuonna 2003. Tanskan paras sijoitus on vuodelta 2005, jolloin se sijoittui neljänneksi Nicolain esittämällä kappaleella "Shake Shake Shake".
Tanska järjesti vuoden 2003 kilpailun.
Serbia lasten Eurovision laulukilpailussa

Serbia on osallistunut Lasten Eurovision laulukilpailuun neljätoista kertaa, ensimmäisen kerran vuonna 2006. Serbian paras sijoitus on kolmas, jonka se on saavuttanut vuosina 2007 ja 2010.
Prosessiorganisaatio

Prosessiorganisaatio on organisaatiomalli, jossa organisaation toiminta on jaettu prosesseihin ja nämä prosessit on annettu prosessinomistajien vastuulle. Prosessit määrittävät tässä organisaatiomallissa siis organisaation muodollisen työnjaon.
Prosessi voi koskea mitä tahansa osaa organisaation toiminnassa, kuten vaikkapa palveluiden tai järjestelmien tuotteistamista, palvelun toimittamista asiakkaalle tai palvelutapahtumia, liiketoiminnan rahoittamista tai talouden hallintaa. Esimerkiksi metsänhoitoyhdistyksessä tällaisia prosesseja voivat olla puukauppa-, metsänhoito-, metsänparannus- ja metsäomaisuuden hallintapalvelut. Kuntaorganisaatiossa tällaisia prosesseja voivat olla lapsiperheiden palvelut tai senioripalvelut, jotka asetetaan vastuuvirkamiesten johdettaviksi. Nämä virkamiehet toimivat tällöin prosessinomistajan roolissa. Prosessinomistaja on prosessiorganisaatiossa merkittävässä asemassa koko organisaation kannalta.
Panta kaulassa

Panta kaulassa (engl. "Rev.") on brittiläinen tilannekomediasarja, jota esitettiin BBC Two -kanavalla vuosina 2010–2014. Sarjan ovat luoneet Tom Hollander ja James Wood. Hollander näyttelee myös sarjan pääosaa, pastori Adam Smallbonea.
Suomessa sarjaa on esittänyt Yle TV1.
Juoni.
Sarjan alussa maalaispappi Adam Smallbone (Tom Hollander) muuttaa Itä-Loontoossa sijaitsevan "sosiaallisesti haastavan" anglikaanisen seurakunnan pastoriksi.
Kesäkynteli

Kesäkynteli ("Satureja hortensis") on yksivuotinen maustekasvi. Se on nopeakasvuinen yrtti, jolla on kapeat ehytlaitaiset lehdet, karvaiset vanhemmiten punertavat varret ja pienet vaaleat tai lilanpunertavat kukat. Sen varsi on pehmeämpi, lehdet harvemmassa ja maku miedompi kuin talvikyntelillä.
Kesäkynteliä tavataan luonnonvaraisena Kaakkois-Euroopasta Lähi-itään ulottuvalla alueella.
Jarl-Axel Grönroos

Jarl-Axel Engelbrekt Grönroos (21. huhtikuuta 1919 Turku – 27. lokakuuta 1968 Turku) oli suomalainen lääkäri ja Turun yliopiston mikrobiologian apulaisprofessori vuodesta 1957. 
Grönroosin vanhemmat olivat johtaja Axel Grönroos ja Judith Maria Lindholm ja puoliso vuodesta 1944 Merzie Adele Broms. Grönroos tuli ylioppilaaksi Turun suomalaisesta yhteiskoulusta 1938 ja valmistui lääketieteen lisensiaatiksi 1948. Lääketieteen tohtoriksi hän väitteli 1955. Lastentautien erikoislääkäri hänestä tuli 1952 ja serobakterologian erikoispätevyyden hän sai 1953. Turun yliopiston bakterologian ja serologian dosenttina Grönroos toimi vuodesta 1957 vuoteen 1959, oltuaan sitä ennen yliopiston assistentti ja lastenklinikan apulaislääkäri.
Yhdistyneen kuningaskunnan monarkia

Yhdistyneen kuningaskunnan monarkia, jota kutsutaan tavallisemmin Britannian monarkiaksi, on Yhdistyneen kuningaskunnan ja sen merentakaisten alueiden perustuslaillinen monarkia. Nykyinen monarkki ja valtionpäämies on kuningas Charles III, joka nousi hallitsijaksi äitinsä Elisabet II:n kuoltua 8. syyskuuta 2022.
Romania lasten Eurovision laulukilpailussa

Romania on osallistunut Lasten Eurovision laulukilpailuun seitsemän kertaa, ensimmäisen kerran vuonna 2003. Romanian paras sijoitus on vuodelta 2004, jolloin se sijoittui neljänneksi Noni Răzvan Enen esittämällä kappaleella "Îţi Mulţumesc".
Romania järjesti vuoden 2006 kilpailun.
Rauta(II)kloridi

Rauta(II)kloridi eli ferrokloridi (FeCl2) on Fe2+- ja kloridi-ionien muodostama epäorgaaninen ioniyhdiste. Yhdistettä voidaan käyttää muun muassa pelkistimenä, muiden rautayhdisteiden valmistukseen, vedenpuhdistuskemikaalina ja orgaanisen kemian synteeseissä. Luonnossa yhdistettä esiintyy lawrensiittimineraalina.
Ominaisuudet.
Kidevedetön rauta(II)kloridi on huoneenlämpötilassa kellertävää kiteistä ainetta. Yhdisteen kiderakenne muistuttaa kadmiumkloridin rakennetta. Lisäksi tunnetaan kidevedelliset mono-, di-, tetra- ja heksahydraatit (FeCl2·H2O, FeCl2·2H2O, FeCl2·4H2O ja FeCl2·6H2O). Nämä ovat väriltään vihreitä tai sinivihreitä. Kidevesi poistuu yhdisteestä vaiheittain kuumennettaessa. Rauta(II)kloridi liukenee erittäin hyvin veteen muodostaen vihertävän liuoksen, joka on heikosti hapan. Yhdiste liukenee myös etanoliin, asetoniin ja hyvin vähäisessä määrin dietyylieetteriin. Rauta(II)kloridi on vahva pelkistin ja hapettuu helposti rauta(III)kloridiksi. Kloridi-ionien kanssa rauta(II)kloridi reagoi muodostaen kompleksisen tetrakloroferraatti(II)ionin ([FeCl4]2-).
Valmistus ja käyttö.
Kidevedetöntä rauta(II)kloridia voidaan valmistaa pelkistämällä rauta(III)kloridia vedyn avulla. Toinen tapa on kuumentaa metallista rautaa 700 °C:n lämpötilaan vetykloridivirrassa. Tetrahydraattia voidaan valmistaa liuottamalla rautaa laimeaan vetykloridiliuokseen.
2 FeCl3 + H2 → 2 FeCl2 + 2 HCl
Fe + 2 HCl → FeCl2 + H2
Rauta(II)kloridia käytetään muiden rautayhdisteiden, erityisesti magneettisina pigmentteinä käytettävien rautaoksidien ja -oksidihydroksidien valmistukseen. Se voidaan myös pelkistää erittäin puhtaaksi raudaksi. Muita käyttökohteita ovat muun muassa käyttö pelkistimenä ja vedenpuhdistuskemikaalina erityisesti kromaattien saostamiseen. Orgaanisen kemian synteeseissä ainetta voidaan käyttää pelkistimenä, katalyyttinä sekä ferroseenin ja muiden orgaanisten rautayhdisteiden valmistukseen.
Nauhakolibrinpapu

Nauhakolibrinpapu ("Sesbania grandiflora") on pienikokoinen tropiikissa kasvava puu. Sen tarkkaa alkuperää ei tiedetä, mutta sitä pidetään monissa Aasian maissa alkuperäisenä. Puun lehtiä käytetään karjan ravintona, ja vanhempien puiden puuainesta voidaan käyttää rakentamiseen ja puusepäntyöhön. Polttopuuksi se on huonoa, varsinkin nuorena.
National Australia Bank

National Australia Bank (lyh. nab) on Australian suurimpia pankkikonserneja. Yhtiön kotipaikka on Melbourne. Yhtiön osake noteerataan Australian pörssissä. Konsernilla on kolme liiketoimintasektoria: Australian Banking (pankki- ja rahoituspalvelut pääosin Australiassa), NZ Banking (pankki- ja rahoituspalvelut pääosin Uudessa-Seelannissa), ja NAB Wealth (omaisuudenhallinta). Maantieteellisesti yhtiön toiminta on keskittynyt Australiaan, Eurooppaan, Uuteen-Seelantiin, Yhdysvaltoihin ja Aasiaan.
Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla National Australia Bank oli vuonna 2017 sijalla 100. ollen samalla Australian neljänneksi suurin pörssiyritys. Pankin markkina-arvo oli 65 miljardia Yhdysvaltain dollaria (toukokuussa 2017) ja liikevaihto 24,2 miljardia USD (2016). Yhtiön henkilökuntaan kuului 34 263 ihmistä (2016), toisen lähteen mukaan 33 552.
Taseensa perusteella (670,68 mrd. USD) National Australia Bank luokiteltiin vuonna 2016 maailman 44. suurimmaksi julkisesti noteeratuksi pankiksi, joka merkitsi sijaluvun pudotusta (aiempi sijoitus 39). Pankin tase laski myös vuonna 2016 (595,33 mrd USD).
Yhdysvaltalainen Global Finance Magazine luokitteli pankin Australian toiseksi ja maailman 10. turvallisimmaksi liikepankiksi vuonna 2016.
Pyhän Marian kirkko (Luton)

Pyhän Marian kirkko () on 1300- ja 1400-luvuilla rakennettu kirkko Lutonissa Bedfordshiressa.
Arkkitehtuuri.
Kirkkoa on remontoitu useita kertoja. Tornin huipulla on pienempiä kulmatorneja. Laivan länsisyvennyksessä on kastemalja, joka on 1400-luvulta.
Bertel Törmävaara

Gustaf Bertel Törmävaara, sukunimi vuoteen 1934 "Törnwall" (13. syyskuuta 1886 Vehmaa – 14. helmikuuta 1963 Helsinki) oli suomalainen rovasti ja kristillinen kirjailija.
Törmävaaran vanhemmat olivat Elimäen kirkkoherra Gustaf Werner Törnwall (1856–1916) ja Natalia Sofia Pipinen. Hän pääsi ylioppilaaksi Joensuun lyseosta 1906. Törmävaara suoritti teologian erotutkinnon 1910 ja hänet vihittiin papiksi samana vuonna.
Törmävaara oli Suomen Nuorten Kristillisen Liiton matkasihteerinä, miestyön sihteerinä ja sotilassihteerinä 1921–1955. Hän oli "Nuorten Airut"- ja "Kirkon Nuoriso" -lehtien toimittajana. Törmävaara sai rovastin arvon 1944.
Bertel Törmävaara oli naimisissa vuodesta 1914 Aini Sisko Sieväsen kanssa.
Teoksia.
Nimellä "Bertel Törnwall":
Nimellä "Bertel Törmävaara":
Euran naisen kansallispuku

Euran naisen kansallispuku on länsisuomalaiseen tyyppiin kuuluva suomalainen kansallispuku, joka rakentuu uuden ajan tyypilliseen tapaan renessanssimuodin mukaisista röijystä, liivistä ja vyötäröhameesta. 
Alueen hameet ovat yleensä raidallisia. Koruina käytetään komeita laattariipuksia, sekä hely- ja paljinsolkia. Alueen tyypillinen päähine on tykkimyssy, jossa näyttävä tykkipitsi kehystää kantajansa kasvoja. Nuoret naiset tapaavat käyttää päänauhaa. 
Historia.
Euran ensimmäinen kansallispuku, sininen Euran puku valmistui vuonna 1910. Koska väriä pidettiin liian synkkänä, sotien jälkeen otettiin käyttöön uusi punainen puku. Viikinkiaikaisesta Euran emännän haudasta löytyneen juhlapuvun perusteella suunniteltiin Euran muinaispuku, joka julkaistiin vuonna 1982. Presidentti Tarja Halonen on käyttänyt Euran muinaispukua itsenäisyyspäivänä.
Pukutyyppi 1.
Hameen sinipohjainen villakangas on kudottu mustaan puuvillaloimeen. Kankaassa on tiilenpunaisia, sinapinkeltaisia ja vihreitä raitoja. Pystykauluksinen röijy on valkoista puuvillapalttinaa. Liivi on samaa sinistä villakangasta, josta hameen sininen pohjaväri muodostuu. Se ylettää vyötärölle. Valkoisessa puuvillaesiliinassa on kapeita, sinisiä pystyraitoja. Asun kanssa ei käytetä päähinettä. Asun kanssa käytetään yleisohjeen mukaisia kenkiä ja sukkia. Puvun on koonnut Theodor Schwindt vuonna 1910.
Pukutyyppi 2.
Hameen pohjaväri on tulipunainen ja siinä on raitakuvio, jossa vuorottelevat musta ja pykälikäs valkoinen raita. Hame poimutetaan vyötäröltä. Kankaan puuvillaloimi on vaaleanruskea ja villakankaan sidos kuderaitaista pomsia. Liivi tehdään samasta kankaasta. Se on malliltaan lyhyt ja kapeaolkaiminen. Paita näkyy liivin ja hameen välistä. Liivissä on messinkiset napit. Sivusaumat puuttuvat. Pystykauluksinen paita ja esiliina ovat pellava- tai puolipellavapalttinaa. Esiliinan helmapäärme on kiinnitetty reikäompeleella. Vyötärölle sidottava tasku on vihreää villakangasta, ja siinä on mustat reunat. Se sidotaan punavalkoisella pirtanauhalla. Aikuiset naiset käyttävät puvun kanssa vihreää tykkimyssyä, jonka pitsi on nyplättyä raumanpitsiä. Nuoret tyttöjen asua koristavat punaiset silkkinauhat. Lisäksi asun kanssa käytetään hopealaatoin koristeltua kaulaketjua ja yleisohjeen mukaisia sukkia ja kenkiä. Puvun on koonnut vuonna 1935 Tyyni Vahter.
Maastohiihto talviolympialaisissa 1948

Maastohiihdossa kilpailtiin vuoden 1948 talviolympialaisissa kolmella hiihtomatkalla. Ohjelmassa olivat miesten 18 ja 50 kilometrin matkat, sekä 4 × 10 kilometrin viesti.
Menestynein maastohiihtomaa vuoden 1948 olympialaisissa oli Ruotsi, joka voitti kaikki kultamitalit.
Osallistuneet maat.
Maastohiihtokilpailuihin otti osaa 106 urheilijaa 15 maasta.
Renault Kwid

Renault Kwid on Renault’n vuodesta 2015 lähtien Etelä-Amerikan ja Intian markkinoille valmistama pieni ja edullinen crossover-tyyppinen henkilöautomalli.
Moottorivalikoimassa ovat 0,8- ja 1,0-litraiset kolmesylinteriset bensiinimoottorit. Suuremman moottorin yhteyteen on valittavissa "Easy-R"-robottivaihteisto.
Anton Fredrikson

 Anton Henrik Fredrikson (5. tammikuuta 1859 Loviisa – 15. lokakuuta 1933) oli suomalainen kauppaneuvos (1929) ja lakkeja valmistaneen jyväskyläläisen A. Fredrikson Oy:n perustaja.
Anton Fredriksonin isä oli kirvesmies Fredrik Fredrikson. Hän muutti Jyväskylään vuonna 1876 mennäkseen kauppias Johan Parviaisen palvelukseen. Fredriksonista tuli itsenäinen kauppias vuonna 1884 kun hän yhdessä kauppias Matti Orpanan kanssa osti Weilin &amp; Göösin kirjakaupan. Orpanan kuoltua 1895 Fredrikson piti kirjakauppaa yksin vuoteen 1916 saakka. Fredrikson perusti vuonna 1885 sekatavarakaupan jonka yhteyteen hän liitti myös miesten vaatetusliikkeen. 
Fredrikson perusti tammikuussa 1887 suomen ensimmäisen kravattitehtaan jonka rinnalle tulivat vuonna 1891 lakkitehdas ja 1898 hansikastehdas. Vuonna 1895 Fredrikson aloitti turkis- ja nahkalakkien valmistuksen josta tuli hänen yrityksensä päätoimiala. Fredriksonin yritys muutettiin osakeyhtiöksi vuonna 1908. Anton Fredrikson johti yritystä vuoteen 1913 saakka jolloin hänen seuraajakseen tuli hänen poikansa Onni Fredrikson. Fredriksonin yrityksen palveluksessa oli 1900-luvun alussa noin 80 henkilöä, 1920-luvulla yli 100 henkilöä ja 1950-luvulla yli 200 henkilöä. Enimmillään Fredriksonilla oli työntekijöitä 485 vuonna 1970. Yhtiöllä oli myös omat vähittäismyymälät Helsingissä, Viipurissa ja Oulussa mutta ne lakkautettiin jo 1930-luvulla. Solmioiden valmistus päättyi 1940 ja tämän jälkeen yritys valmisti turkis- ja nahkavaatteita sekä lakkeja. A. Fredrikson Oy:n valmistustoiminta päättyi 1977 jolloin sen seuraajaksi perustettu Fredriksonin Lakkitehdas Oy aloitti valmistustoiminnan.
Metsän hoitava vaikutus

Metsän hoitava vaikutus tarkoittaa sitä, että metsällä on todettu olevan monia ihmisen hyvinvointia edistäviä vaikutuksia. Metsä rauhoittaa ihmistä niin fyysisesti kuin psyykkisesti varsin nopeasti. Laajemmin asia liittyy Green care -teemaan, joka tarkoittaa luontoon tukeutuvien menetelmien ammatillista, vastuullista ja tavoitteellista hyödyntämistä hyvinvointipalvelujen tuottamisessa.
Mielenterveysseuran kotisivujen mukaan vuonna 2013 Suomen Metsäkeskus ja Suomen Mielenterveysseura toteuttivat eri puolilla Suomea Hyvän mielen metsäkävelyitä. Tuolloin paikalliset mielenterveysseurat ja alueelliset Metsäkeskukset organisoivat eri kohderyhmille Hyvän mielen metsäkävelyitä yhdistäen metsätuntemuksen, luonnossa liikkumisen ja pohdintaa mielen hyvinvoinnista. Kohderyhminä olivat sivujen mukaan muun muassa koululaiset, päiväkotilapset, maahanmuuttajataustaiset äidit sekä tuetun asumisyksikön asukkaat. 
Ylioppilaiden terveydenhoitosäätiön oppaassa tiivistetään hyvin metsän nopeita terveysvaikutuksia: 10 minuuttia metsässä: verenpaine alkaa laskea ja pulssi tasoittua, 20 minuuttia metsässä: mieliala kohoaa, 1 tunti metsässä: tarkkaavaisuus paranee ja 2 tuntia metsässä: elimistön puolustuskyky paranee.
Ferrari Portofino

Ferrari Portofino on Ferrarin vuodesta 2017 lähtien valmistama urheiluautomalli, joka korvasi malliston edullisimpana mallina California T:n. Auto esiteltiin Frankfurtin autonäyttelyssä syksyllä 2017. Se on nimetty Italiassa sijaitsevan Portofinon kaupungin mukaan.
Portofinon voimanlähteenä on turboahdettu 3,9-litrainen V8-moottori, jonka teho on 600 hevosvoimaa ja vääntö 760 newtonmetriä. Voimansiirtona on seitsemänportainen kaksoiskytkinvaihteisto.
Syksyllä 2020 esiteltiin Portofino M, jossa moottorin teho on nostettu 612 hevosvoimaan. Kaksoiskytkinvaihteisto on kahdeksanportainen perusmallin seitsemänportaisen sijaan.
Onni Fredrikson

Onni Anton Fredrikson (6. heinäkuuta 1885 Jyväskylä – 20. toukokuuta 1953 Jyväskylä) oli suomalainen kauppaneuvos ja lakkeja valmistaneen jyväskyläläisen A. Fredrikson Oy:n toimitusjohtaja.
Fredriksonin vanhemmat olivat pankinjohtaja, kauppaneuvos Anton Henrik Fredrikson ja Ilma Maria Forsblom. Hän pääsi ylioppilaaksi Jyväskylän lyseosta 1906 ja kävi Suomen liikemiesten kauppaopiston kurssin 1908. 
Onni Fredrikson oli isänsä perustaman A. Fredrikson Oy:n toimitusjohtajana 1913–1953. Hän sai kauppaneuvoksen arvon 1947. Fredrikson toimi myös Ruotsin varakonsulina. Fredriksonin yrityksen palveluksessa oli 1900-luvun alussa noin 80 henkilöä, 1920-luvulla yli 100 henkilöä ja 1950-luvulla yli 200 henkilöä. Enimmillään Fredriksonilla oli työntekijöitä 485 vuonna 1970. Yhtiöllä oli myös omat vähittäismyymälät Helsingissä, Viipurissa ja Oulussa mutta ne lakkautettiin jo 1930-luvulla. Solmioiden valmistus päättyi 1940 ja tämän jälkeen yritys valmisti turkis- ja nahkavaatteita sekä lakkeja. A. Fredrikson Oy:n valmistustoiminta päättyi 1977 jolloin sen seuraajaksi perustettu Fredriksonin Lakkitehdas Oy aloitti valmistustoiminnan. 
Onni Fredrikson oli naimisissa vuodesta 1913 Signe Elvira Fagerholmin kanssa. Heidän poikansa Eero Fredrikson oli A. Fredrikson Oy:n toimitusjohtajana isänsä jälkeen 1953–1975.
Sharif ul-Hashim

Sharif ul-Hashim eli Abubakar oli Sulun sulttaanikunnan perustaja ja hänet tunnetaan islamin aseman vakiinnuttamisesta alueillaan nykyisillä Filippiineillä.
Elämäkerta.
Sharif ul-Hashim eli Abubakar syntyi vuonna 1425 ja saapui Johorista Buansaan vuonna 1450, jossa hänet otti vastaan paikallinen hallitsija Rajah Baguinda. Abubakarin mukaan hän polveutui profeetta Muhammadista ja hän oli tunnettu islaminoppinut. Abubakar käännytti paikalliset tausug-heimot ja ohjeisti nämä lahjomaan kukkuloiden pakanuutta harjoittaneet heimot ruualla ja vaatteilla. Tempaus toimi ja pian myös kukkuloiden heimot olivat kääntyneet islamin uskoon. Sittemmin Abubakar meni naimisiin Rajah Baguindan tyttären Paramisalin kanssa ja sai hallittavakseen Sulun saaren ja otti arvonimen sulttaani Sharif ul-Hashim. Kaikki alueet jonne kuninkaallisen gongin ääni kantoi julistettiin suoraan sulttaanille kuuluviksi ja loppu alue jaettiin viiteen osaan, joita hallitsivat sulttaanin alaisuudessa arvonimellä "Panglimas" tunnetut hallitsijat. Islamista tuli Sulun sulttaanikunnan valtionuskonto ja maan lait säädettiin Koraanin mukaan. Sharif ul-Hashim hallitsi Sulun sulttaanikuntaa vuoteen 1480, jolloin hänen seuraajakseen nousi Kamal ud-Din.
Comac

Comac eli Commercial Aircraft Corporation of China () on suuri, vuonna 2008 perustettu kiinalainen ilmailuteollisuuden valtionkonserni, jonka pääkonttori toimii Shanghaissa.
Yrityksen peruspääoman sijoittivat Kiinan valtiolliset Valtioneuvoston valtion omaisuuden valvonta- ja hallintokomissio (SASAC), Shanghai Guo Sheng (Group) Co., Ltd., Aviation Industry Corporation of China, Aluminum Corporation of China (CHALCO), Baosteel Group Corporation, ja Sinochem.
2024

2024 (MMXXIV) oli karkausvuosi, joka alkoi maanantaista.
Yhdysvaltain avoin tennisturnaus 2017 – miesten nelinpeli

Jamie Murray ja Bruno Soares oli puolustava mestaripari. He hävisivät puolivälierissä parille Jean-Julien Rojer ja Horia Tecău, jotka voittivat lopulta turnauksen.
Sijoitetut pelaajat.
&lt;section begin=sijoitetut /&gt;
&lt;section end=sijoitetut /&gt;
Yhdysvaltain avoin tennisturnaus 2017 – naisten nelinpeli

Bethanie Mattek-Sands ja Lucie Šafářová oli puolustava mestaripari, mutta Mattek-Sands ei osallistunut turnaukseen tänä vuonna. Šafářová pelasi Barbora Strýcován kanssa.
Chan Yung-jan ja Martina Hingis voittivat turnauksen.
Sijoitetut pelaajat.
&lt;section begin=sijoitetut /&gt;
&lt;section end=sijoitetut /&gt;
Relaxer

Relaxer (tyyliteltynä RELAXER) on englantilaisen alt-rock-yhtye Alt-J:n kolmas studioalbumi, jonka julkaisi Infectious Music 2. kesäkuuta 2017. Yhtye suunnitteli, että he olisivat julkaisseet albumin 9. kesäkuuta 2017, mutta he päättivät julkaista sen viikkoa ennen suunniteltua julkaisupäivää.
Yhtye käytti albumin kanteen inspirationa japanilaista PS1 -peliä, nimeltä LSD Dream Emulator. He myös kehittivät nettisivulleensa pienen pelin mainostaakseen albumia. 
Kappaleille "In Cold Blood", "3WW" ja "Deadcrush" on julkaistu musiikkivideot.
Eero Fredrikson

Eero Anton Fredrikson (14. syyskuuta 1914 Jyväskylä – 29. syyskuuta 1999 Jyväskylä) oli suomalainen lakkeja valmistaneen jyväskyläläisen A. Fredrikson Oy:n toimitusjohtaja.
Fredriksonin vanhemmat olivat kauppaneuvos Onni Fredrikson ja Signe Elvira Fagerholm. Hän pääsi ylioppilaaksi Jyväskylän lyseosta 1934 ja valmistui ekonomiksi Helsingin Kauppakorkeakoulusta 1936. 
Eero Fredrikson oli A. Fredrikson Oy:n prokuristina 1939–1946, johtajana 1946–1953 ja toimitusjohtajana 1953–1975. Fredrikson oli Ruotsin konsulina Jyväskylässä vuodesta 1974 alkaen. Hänestä tuli Jyväskylän yliopiston yhteiskuntatieteiden kunniatohtori 1969 ja hän sai pääkonsulin arvonimen 1985. Fredriksonin yrityksen palveluksessa oli 1950-luvulla yli 200 henkilöä ja enimmillään Fredriksonilla oli työntekijöitä 485 vuonna 1970. Solmioiden valmistus päättyi 1940 ja tämän jälkeen yritys valmisti turkis- ja nahkavaatteita sekä lakkeja. A. Fredrikson Oy:n valmistustoiminta päättyi 1977 jolloin sen seuraajaksi perustettu Fredriksonin Lakkitehdas Oy aloitti valmistustoiminnan Eero Fredriksonin pojan Timo Fredriksonin johdolla. 
Fredrikson oli muun muassa Vatevan hallituksen jäsenenä 1954–1975, Vaatetusteollisuuden 1iiton hallituksen jäsenenä 1955-1975, Keski-Suomen museoyhdistyksen puheenjohtajana vuodesta 1962 ja Kauppalaisseuran säätiön hallituksen puheenjohtajana vuodesta 1962. Jyväskylän kasvatusopillinen korkeakoulu otti vastaan Fredriksonin järjestämänä lahjoituksena kaksi kauppatieteiden professuuria ja kaksi lehtorin virkaa joiden avulla voitiin aloittaa vuonna 1967 taloustieteiden ja tietojenkäsittelyopin opetus. Fredriksonin järjestämä tonttilahjoitus mahdollisti myös Keski-Suomen museon uuden museorakennuksen rakentamisen 1960-luvun alussa.
Eero Fredrikson oli naimisissa vuodesta 1942 Leila Margareta Bremerin kanssa. Heidän poikiaan ovat toimitusjohtaja Timo Fredrikson (s. 1943) ja intendentti, tietokirjailija Erkki Fredrikson (s. 1947).
Edustajisto

Edustajisto on tiettyjen yhtiöiden, yhteisöjen, laitosten ja järjestöjen päättävä elin. Edustajisto voi olla pakollinen tai valinnainen toimielin.
Osuuskunnassa on edustajisto, jos sen säännöt niin määräävät. Edustajisto käyttää osuuskunnan kokouksen päätösvaltaa jäsenten sijasta. Osuuskunnan jäsenet valitsevat edustajiston suhteellisilla vaaleilla, jollei säännöissä määrätä toisin.
Keskinäisessä vakuutusyhtiössä on edustajisto, jos yhtiöjärjestyksessä niin määrätään. Edustajiston valitsevat vakuutuksenottajaosakkaat keskuudestaan. Vakuutusyhtiön yhtiökokouksessa päätösvaltaa käyttävät edustajat takuuosuudenomistajien lisäksi. 
Vakuutuskassassa on edustajisto, jos sen säännöissä niin on määrätty. Edustajisto koostuu kassan jäsenten ja osakkaiden valitsemista edustajista ja se käyttää valtaa näiden sijasta.
Työttömyyskassassa on edustajisto, jos kassan säännöissä niin määrätään. Edustajisto käyttää työttömyyskassan ylintä päätösvaltaa kassan kokouksessa.
Rahastoyhtiön sijoitusrahastoissa on yhteinen edustajisto, jos rahastojen säännöissä niin määrätään. Edustajiston valitsevat rahastojen osuudenomistajat. Edustajisto päättää sijoitusrahastoja koskevista yhteisistä asioista tietyissä tilanteissa.
Osakaskunnassa on edustajisto, jos sen säännöt niin määräävät. Edustajiston valitsevat osakaskunnan osakkaat. Edustajisto käyttää osakaskunnan kokouksen päätösvaltaa.
Asumisoikeusyhdistyksessä on edustajisto, jos sen säännöt määräävät niin. Edustajisto päättää säännöissä määrätyistä asioista yhdistyksen jäsenten sijasta.
Edustajisto on myös mm. ylioppilaskunnassa, ammattikorkeakoulun opiskelijakunnassa ja Eläketurvakeskuksessa.
Brienne Minor

Brienne Minor (s. 25. marraskuuta 1997) on yhdysvaltalainen tennispelaaja.
Minor sai villin kortin Yhdysvaltain avoimiin 2017 voitettuaan Yhdysvaltain yliopistomestaruuden.
Japan Tobacco

Japan Tobacco on suuri japanilainen tupakkayhtiö. Yrityksen liikevaihto oli noin 19,7 miljardia ja liikevoitto noin 3,9 miljardia USD vuonna 2016. Konserniyhtiön palveluksessa oli noin 44 600 henkeä. Yhtiön pääkonttori sijaitsee Tokion Minaton kaupunginosassa. 
Talousjulkaisu Forbesin vuoden 2017 Forbes Global 2000 -listalla Japan Tobacco oli maailmanlaajuisesti 219. sijalla ja samalla Japanin 17. suurin julkisesti noteerattu yritys (osakkeiden markkina-arvo yhteensä 66,4 mrd. USD toukokuussa 2017). 
Japan Tobacco jakaa liiketoimintansa kuuteen eri segmenttiin seuraavasti: kotimaan tupakka, kansainvälinen tupakka, farmaseuttinen, virvoitusjuoma, ruokajaloste ja muut liiketoiminta. Maaliskuun 2014 lopussa konserniyhtiöön kuului 218 tytäryritystä ja 13 muuta yritystä (associated companies). Japan Tobaccolla on savuketehtaita tai muuta liiketoimintaa kuten hypermarkettaja Japanin lisäksi useissa maissa, kuten Kanadassa, Valko-Venäjällä, Venäjällä. 
Yhtiön omia tai edustamia savukebrändejä ovat esimerkiksi Benson &amp; Hedges (B&amp;H), Camel, Glamour, Hope, LD , Mevius (aiempi Mild Seven), Natural American Spirit, Peace, Pianissimo, Seven Stars, Silk Cut, Sobranie, ja Winston. Vuodesta 2007 Japan Tobacco on omistanut brittiläisen Gallaher Group -tupakkayhtiön tuotemerkkeineen.
Metrovick 950

Metrovick 950 oli Metropolitan Vickers Electrical Companyn valmistama varhainen transistoripohjainen tietokone. Tietokone oli kaupallinen versio Manchesterin yliopistossa kehitetystä prototyypistä.
Tietokone kehitettiin Tom Kilburnin johdolla ja se perustui kärkitransistoreihin ja diodeihin. Kaupallisessa versiossa käytettiin liitostransistoreja niiden paremman luotettavuuden vuoksi.
Kaupallinen versio julkaistiin vuonna 1956.
Claire Liu

Claire Liu (s. 25. toukokuuta 2000 Thousand Oaks, Kalifornia) on yhdysvaltalainen tennispelaaja. Liu saavutti junioreiden maailmanlistan ykkössijan heinäkuussa 2017.
Vuonna 2017 Liu voitti Wimbledonin tyttöjen kaksinpelin ja eteni loppuotteluun Ranskan avointen tyttöjen kaksinpelissä.
2021

2021 (MMXXI) oli normaalivuosi (ei karkausvuosi), jonka alkamis- ja päättymispäivä oli perjantai.
Yhdistyneet kansakunnat julisti vuoden 2021 kansainväliseksi rauhan ja luottamuksen vuodeksi, kansainväliseksi kestävän kehityksen luovan talouden vuodeksi, kansainväliseksi hedelmien ja vihannesten vuodeksi ja kansainväliseksi lapsityövoiman eliminoimisen vuodeksi.
Vuotta 2021 määritteli voimakkaasti vuoden 2019 lopulla alkanut koronaviruspandemia useiden COVID-19-muunnelmien vuoksi. Vuoden 2020 lopulla alkanut suuri maailmanlaajuinen COVID-19-rokotteiden käyttöönotto jatkui vuonna 2021. Suurin osa vuodelle 2020 suunnitelluista suurtapahtumista isännöitiin vuonna 2021; mukaan lukien Eurovision laulukilpailu, YK:n 26. ilmastonmuutoskonferenssi, Expo 2020 ja urheilutapahtumat, kuten Jalkapallon Euroopan-mestaruuskilpailut 2020, vuoden 2020 kesäolympialaiset ja paralympialaiset sekä Copa América.
Micro Bit

BBC Micro Bit (vaihtoehtoinen kirjoitusasu micro:bit) on ARM-pohjainen kehitysalusta, jonka Britannian yleisradioyhtiö BBC on 
kehittänyt koulujen tietotekniikan opetukseen. Micro Bit on mitoiltaan 43x52 millimetriä ja sisältää Nordic Semiconductorin valmistaman ARM Cortex-M0 käskykantaa tukevan nRF51822-suorittimen. Mikrokontrolleri sisältää langatonta tiedonsiirtoa varten Bluetooth Low Energy -toteutuksen ja valmistajan oman 2.4 GHz taajuudella toimivan aaltomuodon. Prosessorin lisäksi piirilevyllä on 25:stä ledistä muodostuva näyttö, kiihtyvyys- ja magneettikenttäanturit, sekä kolme painiketta. Micro Bit saa jännitteen USB- tai JST-liittimien kautta. Piirikortin reunassa on 23 nastainen kortinreunaliitin, jonka nastoista osa on muita suurempia ja niihin kytketään usein johtimia hauenleukaliittimillä.
Suomessa Innokas-verkosto järjestää Micro Bitin käytöstä pilotin syksyllä 2017 50 peruskoulussa.
Laitteisto.
Micro Bit sisältää seuraavat komponentit:
Ready? OK!

Ready? OK! on vuonna 2008 valmistunut komediaelokuva jonka käsikirjoitti, leikkasi ja ohjasi James Vasquez. Tuotantoyhtiö on Daisy 3 Pictures.
Andrea Down (Carrie Preston) on yksinhuoltajaäiti joka kasvattaa kymmenvuotiasta poikaansa Joshuaa (Lurie Poston). Andea on hämmentynyt Joshuan kiinnostuksen kohteista. Sen sijaan että Joshua haluaisi olla koulun painijoukkueessa, hän pyrkii cheerleadingjoukkueeseen. Kun oppilaita käsketään tulla kouluun pukeutuneena merkittäväksi roolimalliksi, Joshuan valinta on Maria von Trapp. Elokuvassa käsitellään Andrean sisäistä kamppailua jossa hän haluaa poikansa olla normaali mutta toisaalta hän pitää poikansa yksilöllisyydestä. Lopulta hän hyväksyy poikansa omana itsenään.
Elokuva on palkittu vuonna 2008 Seattle Lesbian &amp; Gay Film Festival'issa parhaana kerronnallisena elokuvana.
6K

6K on Mikael Gabrielin EP, joka julkaistiin 7. heinäkuuta 2017. Se eroaa paljon sitä edeltävästä julkaisusta: Riippumatosta, joka on letkeämpi kesäbiisi. EP:llä on mukana Santeri ”MD$” Kauppinen.
EP nousi Suomen virallisen listan striimatuimpien kappaleiden listan sijalle 39.
Hjalmar Göös

Karl Hjalmar Göös (19. elokuuta 1868 Jyväskylä – 11. joulukuuta 1939 Janakkala) oli suomalainen filosofian tohtori, pääkonsuli ja maanviljelijä.
Göösin vanhemmat olivat lehtori Karl Gustaf Göös ja Fanny John. Hän pääsi ylioppilaaksi Helsingin suomalaisesta normaalilyseosta 1888 ja valmistui agronomiksi 1895, filosofian kandidaatiksi ja maisteriksi 1910 sekä filosofian lisensiaatiksi ja tohtoriksi 1913.
Göös oli aluksi opettajana Kurkijoen maanviljelyskoulussa 1902–1903 ja Mustialassa 1903–1904. Hän toimi Jokkis Gods Ab:n johtajana 1904–1908, Laborin II johtajana 1908–1910. Ab Ferrarian toimitusjohtajana 1910–1916, A. Ahlström Oy:n Varkauden tehtaiden johtajana 1916–1917, Elintarvehallituksen osastonjohtajana 1917–1918 ja Oy Rautakonttorin johtajana 1918–1919. Göös oli vuonna 1919 suomalaisten vapaaehtoisjoukkojen pääintendenttinä Virossa. Suomen itsenäistymisen jälkeen hän siirtyi vuonna 1919 ulkoasianhallinnon palvelukseen ja toimi konsulina Virossa 1919–1920, lähetystösihteerinä Berliinissä 1921–1923 sekä pääkonsulina Berliinissä 1923–1924 ja Hampurissa 1925–1933. Hän sai ensimmäisenä Suomessa pääkonsulin arvonimen 1921. Göös toimi maanviljelijänä Janakkalassa. Hän perusti vuonna 1923 perinnöksi saamilleen maille Klemolan kartanon kun Göösin isän omistama Irjalan kartano jaettiin perillisten kesken. Göös suunnitteli itse kaikki Klemolan kartanon rakennukset. Kartanon päärakennus paloi vuonna 1942. Kartanossa toimii nykyään juhla- ja kokouspaikka Willa Göös. 
Hjalmar Göös oli naimisissa vuodesta 1897 Sigrid Alfthanin kanssa ja toisen kerran vuodesta 1919 Edit Elisabeth Koistisen kanssa.
Tom Tom Club (albumi)

Tom Tom Club on yhdysvaltalaisen Tom Tom Clubin debyyttialbumi, joka julkaistiin vuonna 1981. Albumilta julkaistiin yhteensä neljä singleä vuosina 1981-82. 
Levy on yksi hiphopkulttuurin varhaisimmista vaikuttajista.
Corinne Day

Corinne Day (19. helmikuuta 1962 – 27. elokuuta 2010) oli englantilainen muoti- ja dokumentaarinen valokuvaaja. 
Elämä ja ura.
Corinne Day syntyi Ealingissä 1962. Hänen vanhempansa erosivat Dayn ollessa 5-vuotias. Eron jälkeen Day muutti pikkuveljensä kanssa isoäidin luokse Ickenhamiin. Day keskeytti koulun kuusitoistavuotiaana ja työskenteli vuoden pankkivirkailijana ja ryhtyi sen jälkeen kansainväliseksi lähetiksi. Day tapasi työn puitteissa muotikuvaajan, joka rohkaisi häntä ryhtymään valokuvamalliksi. Day tienasi elantonsa mallina, esiintyen pääsääntöisesti kuvastoissa, usean vuoden ajan. Vuonna 1985 hän tapasi tulevan miehensä Mark Szaszyn kuvausmatkalla Tokiossa. Szaszy, joka toimi myös mallina, oli kiinnostunut valokuvaamisesta ja elokuvista. Szaszy lahjoitti Daylle kameran ja kannusti tätä kuvaamaan. Day aloitti ottamalla kuvia mallikollegoistaan sovitusten välillä. 
1987 pariskunta muutti Milanoon, jossa Corinne Day alkoi kuvaamaan mallien portfolioita ja ottamaan Szaszystä muotokuvia. 
Corinne Dayn ura sai uuden käänteen 1990, kun hänen ottamansa kuvat nuoresta, tuntemattomasta Kate Mossista julkaistiin "The Face" -lehdessä. Yksi kuvista päätyi lehden kanteen. Kuvat olivat ristiriidassa sen hetkisen muotikuvaston kanssa ja saivat paljon huomiota. Myös vuonna 1993 "Vogue"-lehdelle ottamat kuvat Kate Mossista herättivät kohua. Daytä syytettiin anoreksian tai huumeiden käytön ihannoimisesta. Corinne Day kieltäytyi käyttämästä kuvankäsittelyä korjatakseen näppylöitä mallin kasvoilta tai muokatakseen heidän vartaloaan. Myöhemmin tätä tyyliä kuvattiin sanoilla grunge tai waif-look. 
Näihin aikoihin Day tutustui amerikkalaisen valokuvaajan Nan Goldinin töihin. Goldin tuli tunnetuksi rehellisistä kuvistaan, joissa hänen ystävänsä esiintyvät intiimeissä olosuhteissa peittelemättä ihmisen haavoittuvuutta ja elämän ajoittaista raadollisuutta. 
Day menetti pian mielenkiintonsa muotimaailmaa kohtaan ja alkoi kuvata dokumentaarisia otoksia ystävistään, rockmuusikoista ja malleista. Hän ystävystyi muun muassa stylisti Tara St Hillin kanssa, jonka arkielämän taistelua yksinhuoltajana. Dayn kuvia leimaa heltymätön rehellisyys. Hän suuntasi linssinsä ystäväpiirin henkilökohtaisimpiin hetkiin ja niissä esiintyy seksiä, huumeita, kyyneleitä ja pelkoa. 
1996 Corinne Dayltä löydettiin aivokasvain. Day halusi välittömästi alkaa dokumentoida valokuvilla sairauttaan. Hänen miehensä Mark Szaszy kuvasi häntä hoitojen aikana ja ennen kuolemaa. 
Vuonna 2000 Corinne Day julkaisi kirjan, "Diary", ystävistään ottamistaan valokuvista. Myös hänen oma taistelunsa aivokasvainta vastaan päätyi kirjaan. 
2000-luvulla Day alkoi kuvata uudestaan muotilehdille. Hän työskenteli säännöllisesti Italian, Englannin ja Japanin "Voguelle". Hän kuvasi myös Hollywood-tähtiä, kuten Nicholas Cagea, Sienna Milleriä ja Scarlett Johanssonia. 
Corinne Day asui viimeiset vuotensa Mark Szaszyn kanssa Denhamissa, Buckinghamshiressä, jossa hän kuoli 48-vuotiaana aivokasvaimeen.
Ferranti Mercury

Ferranti Mercury on Ferrantin valmistama tietokone, joka käytti elektroniputkia. Tietokone oli CERNin ensimmäinen elektroninen tietokone, joka toimitettiin vuonna 1958.
Tietokone julkaistiin vuonna 1957 ja se perustui Manchesterin yliopiston prototyyppiin Meg. Sen merkittävin tavoite oli korvata aiemmin Ferranti Mark 1:ssä käytetyt Williams-Kilburn -putket ferriittirengasmuistilla ().
Tietokonetta valmistettiin 19 kappaletta.
Miloš Trifunović

Miloš Trifunović (; 30. lokakuuta 1871 Užice, Serbian ruhtinaskunta – 19. helmikuuta 1957 Belgrad, Jugoslavia) oli serbialainen poliitikko. Hän toimi Jugoslavian kuningaskunnassa sotien välisenä aikana useissa hallituksissa ministerinä. Toisen maailmansodan aikana hän oli Lontoossa toimineen Jugoslavian kuningaskunnan pakolaishallituksen pääministerinä kahden kuukauden ajan kesällä 1943. Toisen maailmansodan jälkeen hän palasi Titon johtamaan Jugoslaviaan, mutta tuomittiin joulukuussa 1946.
Miloš Trifunović oli näkyvä hahmo Jugoslavian kuningaskunnan ajan politiikassa. Hän on ministerinä lukuisissa hallituksissa. Hän toimi opetusministerinä 1917-1918, 1920 ja 1922-1923, rakennustoiminnasta vastaavana ministerinä 1924-1925, opetusministerinä uudelleen 1924-1927, vt ulkoministerinä 1926 ja opetusministerinä 1941-1943 kenraali Simovićin pakolaisuuteen siirtyneessä hallituksessa. Pakolaisuusaikanaan hän toimi pääministerinä ja samalla sisäministerinä 26.06.-10.8. 1943. 
Kesäkuussa 1943 hänestä tuli Lontoossa toimineen pakolaishallituksen pääministeri professori Slobodan Jovanovićin seuraajana. Hallituksen serbi- ja kroaattijäsenteen ristiriidat johtivat Trifunovićin eroon jo elokuussa 1943.
Maailmansodan päättyessä maanpakolaisuudessa olleita palasi takaisin Jugoslaviaan, jossa valta oli siirtynyt kommunuistipartisaanien johtajalle Josip Broz Titolle. Miloš Trifunović joutui kuten monet muutkin pakolaishallituksen kannattajat oikeuteen. Trifunović vangittiin 12. syyskuuta 1946 ja hänet tuomittiin joulukuussa 1946 kahdeksaksi vuodeksi vankeuteen., Trifunović kuoli helmikuussa 1957 Belgradissa.
Bardolino (viini)

Bardolino-viinit ovat italialaisia viinejä, joita tuotetaan Bardolinon kaupungin seudulla Gardajärven kaakkoispuolella Venetossa Koillis-Italiassa. Classico-viinien tuotantoalue käsittää Affin, Bardolinon, Cavaionin, Costermanon, Gardan ja Lazisen kunnat. Viinit valmistetaan pääosin Corvina- ja Corvinone-rypäleistä. 
Bardolino-viiniluokat.
Laatuluokiteltuja ja nimisuojattuja Bardolino-viinityyppejä ovat Bardolino DOC- ja Bardolino Superiore DOCG -viinit. 
Laatuluokan "Bardolino DOC" -viinit ovat punaviinejä (Rosso tai Novello), roseeviinejä (Chiaretto) tai kuohuviinejä (Chiaretto Spumante). Niitä tuotetaan vuosittain noin 20 miljoonaa litraa (vuonna 2014).
"Bardolino Superiore DOCG" on punaviiniä, joka varastoidaan vähintään yksi vuosi ennen myyntiä. Viiniä tuotetaan vain 0,2 miljoonaa litraa vuodessa (vuonna 2014).
ITF Masala

ITF Masala on Kirkkonummen Masalassa toimiva taekwondo-seura, joka on perustettu 6.11.2011. ITF Masala on ITF Taekwon-Do Liiton jäsen. 
Seurassa on 80 jäsentä (27.8.2017). Seuran urheilijat ovat voittaneet useita EM-mitaleita.
Suomen Tulitikkuteollisuustyöntekijäin Liitto

Suomen Tulitikkuteollisuustyöntekijäin Liitto oli vuosina 1906–1908 toiminut tulitikkutehtaissa työskennelleiden ammattiliitto.
Tulitikkutehdastyöläisten järjestäytyminen alkoi vuoden 1905 suurlakon jälkeen. Ensimmäiset ammattiosastot perustettiin Tampereelle, Poriin ja Viipuriin. Tulitikkutehtaalaisten liittoa valmistava komitea muodostettiin kesäkuussa 1906 tehdastyöväen edustajain kokouksessa tehdyllä päätöksellä. Tampereella 8.–9. joulukuuta 1906 pidetyssä edustajakokouksessa tulitikkutyöläiset päättivät perustaa valtakunnallisen ammattiliiton. Liittohallinto toimi aluksi Tampereella, mutta paikallisen tehtaan lakkauttamisen myötä se siirrettiin Viipuriin. Vuonna 1907 liiton puheenjohtajana toimi J. Heino. Liittoon kuului tuolloin 5 osastoa ja 211 jäsentä.
Liitto ei kuulunut vuonna 1907 perustettuun Suomen Ammattijärjestöön. Liiton toiminta päättyi, koska sen toimihenkilöt karkotettiin työpaikoistaan. Vuodesta 1909 alkaen tulitikkutyöläiset järjestäytyivät SAJ:n Suomen Tehdas- ja Sekatyöväen Liittoon.
Knattspyrnufélagið Víkingur

Knattspyrnufélagið Víkingur on urheiluseura Reykjavíkin kaupungista. Seuralla on toimintaa useissa eri lajeissa, mutta se on tunnettu jalkapallosta ja käsipallosta. Sen jalkapallojoukkue pelaa Islannin korkeimmalla sarjatasolla Úrvalsdeildissa kaudella 2017. Islannin mestaruuden jalkapallossa se on voittanut kuudesti: 1920, 1924, 1981, 1982, 1991, 2021, 2023 ja 2025.
Mallemort

Mallemort on kunta eteläisessä Ranskassa Bouches-du-Rhônen departementissa Provence-Alpit-Riviera‎n alueella.
Kunta sijaitsee Durancejoen varrella. Joen ylittävä 1800-luvulla rakennettu riippusilta on käytöstä poistettu historiallinen monumentti. Mallemortin nähtävyyksiä on vanhat juutalaiskorttelit sekä Marseillen piispojen vuosina 1260-1789 käytössä olleen linnan rauniot. Kunnan erikoisuuksia on Emile Pico -museo, jossa on näytteillä erilaisia maansiirto- ja rakennuskoneita.
ETL Mark III

ETL Mark III oli Japanin ensimmäinen transistoripohjainen tietokone. Tietokoneessa ohjelma voitiin tallettaa koneen muistiin.
Tietokone käytti kärkitransistoreja ja diodeja. Tietokone rakennettiin Hiroshi Wadan johdolla Tokiossa Electrotechnical Laboratoryssa vuonna 1956.
Teatteri Retikka

Teatteri Retikka on Suomussalmella sijaitseva esittävän taiteen talo. Teatteri Retikka on Suomussalmen Näyttämöyhdistys ry:n hallinnoima Suomussalmella sijaitseva teatteri, jonka toiminta pohjautuu ammattivetoisesti johdettuun vahvaan, aktiiviseen ja pitkäjänteiseen harrastustoimintaan. Samassa rakennuksessa toimii KinoRetikka elokuvateatteri.
Esittely.
Vuoteen 2010 asti teatteritoiminta oli keskittynyt vanhalle kirkonkylälle. Kun vanhan tilat kävivät liian pieniksi, toiminta alkoi uudessa teatteritalossa Suomussalmen ydinkeskustassa. Teatterissa on 186 istumapaikkaa ja kiinteä nouseva katsomo. Ensi-iltoja on vuosittain noin 3-5 ja kohderyhmänä ovat alueen asukkaat.
Myös vuodesta 2018 käynnistyi Pakko Sanoa! -taidefestivaali, joka on tapahtunut jo viitenä syksynä (2018, 2019, 2021, 2022, 2023). Kuudes Pakko sanoa! -festivaali järjestetään vuoden 2024 syksyllä. 
Teatteri on saanut useita palkintoja ja huomionosoituksia: Yle 1:n Valopilkku-kunniakirjan vuonna 2002, Oulun läänin taidetoimikunnan palkinnon vuonna 2007, Paikallislehdistön Antti-patsaan vuonna 2008, Elävä Kainuu Leader-kunniakirjan vuonna 2010 ja Kainuun kulttuuripalkinnon vuonna 2011 sekä Wild Taigan kannustepalkinnon vuonna 2012. 
Kesäteatteri.
Suomussalmen Kaunisniemessä sijaitseva Suomussalmen kesäteatteri on yksi Suomen suurimmista kesäteattereista. Kesäteatteriin mahtuu noin 1200 katsojaa. Teatterissa esitetään paikallisia aiheita käsitteleviä näytelmiä. 
Vuonna 2017 koko kesäteatterin katsomo rakennettiin uudelleen. Suomussalmen kunta uusi katsomon ja Suomussalmen Näyttämöyhdistys ry hankki katsomolle katteen. Katehankkeen mahdollisti Elävä Kainuu Leader, jonka kautta Suomussalmen Näyttämöyhdistys ry. sai osarahoituksen EU:n maaseuturahastosta. Kesällä 2021 näyttämön päälle rakennettiin katos. Kesäteatterin katsojaennätys on 12 556 katsojaa, joka saavutettiin kesän 2018 aikana.
Iso viulu – kaks sataa

Iso viulu – kaks sataa on Eila Arjoman ohjaama kaksiosainen televisioelokuva, jonka on käsikirjoittanut Daniel Katz romaaninsa "Mikko Papirossin taivaallinen niskalenkki" pohjalta. Satiirinen tarina kertoo ikuisen ylioppilaan sopeutumisesta avioliittoon ja työelämään, ja sen pääosissa näyttelevät Heikki Kinnunen ja Marja Packalén.
Juoni.
Pienen poikavauvan isä, ikuinen opiskelija Mikko tyytyisi rooliinsa koti-isänä ja kontrabasson soiton harrastajana, mutta vaimon toimistotyö ei elätä perhettä. Mikko saa paikan ranskan kielen tulkkina yrityksessä, joka rakentaa öljynjalostamoa. Hän joutuu sopimusneuvottelujen välikappaleeksi, eikä Mikon moraali kestä liike-elämää, vaan hän irtisanoutuu ja palaa yliopistolle. Bassoviulu pantataan 200 markalla. Toisessa osassa Mikko pääsee apulaiseksi oikeusalan arkistoon, mutta sekään työ ei ota sujuakseen.
Tuotanto.
Elokuvaa on lopputekstien mukaan kuvattu ainakin Porvoon öljynjalostamolla, Helsingissä ja Turussa.
Vastaanotto.
"Helsingin Sanomien" televisioarvostelija Jukka Kajava ei pitänyt Arjoman televisiosovituksesta Katzin hauskasta romaanista. Hänestä se on muutamaa kohtausta lukuun ottamatta iloton ja tempoltaan kovin hidas komedia..
Kellari (vuoden 2009 elokuva)

Kellari (myös nimellä The Cellar tai "Huset vid vägens ände") on ruotsalainen kauhuelokuva. Sen on käsikirjoittanut sekä ohjannut Martin Kjellberg ja Nils Wåhlin. Elokuvasta kuvattiin lyhytversio jo vuonna 2002, joka esitettiin vuoden 2003 Göteborgin elokuvafestivaaleilla. Elokuva julkaistiin kokoversiona vuonna 2009. Elokuvan lyhyt versio julkaistiin vuonna 2003, jonka vuoksi IMDb on listannut elokuvan julkaisuvuodeksi 2003. Elokuva kokoversiona julkaistiin kuitenkin vuonna 2009.
Juoni.
Joukko taideopiskelijoita vuokraa syrjäisellä maaseudulla sijaitsevan talon voidakseen keskittyä luovaan työskentelyyn kouluprojektiensa kanssa. Talossa alkaa kuitenkin tapahtua outoja asioita: ihan kuin jokin olisi odottanut heitä.
Daniel Espinosa

Jorge Daniél Espinosa (s. 23. maaliskuuta 1977) on ruotsalainen ohjaaja, käsikirjoittaja ja tuottaja. Hän valmistui Tanskan kansallisesta elokuvakoulusta vuonna 2003.
Hän on ohjannut muun muassa Jens Lapiduksen samannimiseen kirjaan perustuvan elokuvan "Rahalla saa" sekä elokuvat "Turvatalo" ja "Life". Huhtikuussa 2018 Espinosan vahvistettiin tulevan ohjaamaan Marvel Comicsin sarjakuvahahmo Michael Morbiusiin perustuva elokuva.
Euroopanjamssi

Euroopanjamssi eli euroopankiiltoköynnös eli euroopantamus ("Dioscorea communis") on jamssikasveihin kuuluva kasvilaji. Se on alun perin kuvattu kiiltoköynnösten ("Tamus") sukuun, mutta 2000-luvun alussa siirretty jamsseihin. Euroopanjamssilla on rento köynnöstävä varsi, sydämenmuotoiset lehdet, valkoiset kukat ja punaiset marjat.
Mark Stoermer

Mark August Stoermer (s. 28. kesäkuuta 1977 Houston, Texas) on yhdysvaltalainen muusikko, joka tunnetaan parhaiten lasvegasilaisen rockyhtye The Killersin basistina. Hän on myös julkaissut kaksi sooloalbumia, "Another Life" (2011) ja "Dark Arts" (2016).
Stoermerilla on myös Australian kansalaisuus.
Robert Huberin tien vastaanottokeskus

Robert Huberin tien vastaanottokeskus on yksityisen Luona Oy:n ylläpitämä turvapaikanhakijoiden vastaanottokeskus, joka sijaitsee Vantaan Veromiehessä. Vastaanottokeskus on Äyritien ja Robert Huberin tien kulmassa.
Vastaanottokeskus avattiin syksyllä 2015 ja sen majoituskapasiteetti on 800 henkilöä. Marraskuussa 2016 keskuksessa asui noin 500 turvapaikanhakijaa.
Vastaanottokeskus toimii 1980-luvulla valmistuneessa toimistorakennuksessa, jossa aiemmin oli LVI-alan yrityksen Oy Huber Ab:n pääkonttori. Rakennuksen on suunnitellut arkkitehti Jorma Salmenkivi.